**Karalienės Viktorijos laikų mada**

Ingrida Kojelė

Rokiškio krašto muziejaus

Dailės ir komunikacijos skyriaus vedėja

 *Mada - kaprizingas reiškinys, nes, gyvuodama tik trumpą laiko tarpą, ji priverčia daugybę žmonių tenkinti jos užgaidas.[[1]](#endnote-1)* Šio reiškinio galia ir kaita domisi dizaineris, mados istorikas, kolekcionierius Aleksandras Vasiljevas. Nuo mažumės jis buvo apsuptas teatro ir dizaino – mama vaidino Maskvos didžiajame teatre, o tėvas kūrė to paties teatro spektakliams sceninius apdarus. Būdamas tik 5-erių, Aleksandras sukūrė sceninių apdarų kolekciją šuniukams. Baigęs Maskvos teatro meno studiją, kūrė apdarus Maskvos dramos teatrui. 1982 m. išvažiavęs Paryžiun, nedelsdamas ėmė kurti apdarus įvairiems Prancūzijos teatrams. Sukdamasis apdarų kūrybos pasaulyje, dizaineris susidomėjo istoriniu kostiumu ir jo raida. Dabar A. Vasiljevas yra vieną didžiausių istorinių drabužių kolekcijų turintis kolekcininkas. Kolekciją sudaro daugiau kaip 55 tūkstančiai eksponatų. Tik maža kolekcijos dalis – „Karalienės Viktorijos laikų mada 1830–1900 m.“ - eksponuota Rokiškio krašto muziejuje. Lankytojai galėjo grožėtis 70 suknelių ir daugiau kaip 300 įvairiausių aksesuarų, jaukiai įsikūrusių Rokiškio dvaro erdvėse. Rodos, Tyzenhauzų moterys, besirinkdamos drabužius tik minutėlei kažkur išbėgo.

 Vos žvilgterėjus į parodą, dėmesį prikausto eksponuojamų suknelių liemenys - vos 45 ar 55 centimetrų apimties. Neįtikėtinas liaunumas galvoje sukelia įvairiausių minčių audrą: „Ar gi toks tikrai galėjo būti?“, „Kaip jos neperlūždavo perpus?“. *Liemens linija – gana subtilus dalykas. Ji moterims asocijuojasi su jaunyste, nes laikui bėgant kūno linijos, ypač liemuo kinta dėl įvairiausių priežasčių.[[2]](#endnote-2)* Viktorijos laikais mergaičių liemenį pradėdavo formuoti jau nuo 6 metukų ir visai nesvarbu, kad tai kenkė sveikatai. Vapsvos liemenį formuodavo ir formą palaikydavo korsetu. Be korseto moterys galėjo pasirodyti tik savo vyrui ir vaikams, ir jokiu būdu - viešumoje.

 *Pirmieji korsetai dėvėti dar antikos laikais – jau tada moterims rūpėjo pagerinti kūno linijas. Bet tik XIV a. Burgundijos mada suformavo pirmąjį korsetą kaip atskirą drabužį. Nuo XVI a. vidurio ispanų madoje korsetas tapo madingu apatiniu drabužiu, kuris buvo gaminamas su medinėmis, metalinėmis arba kaulinėmis plokštelėmis. Liekninamieji apatiniai drabužiai nuo XVII a. antros pusės buvo itin mėgstami aukštuomenės damų. Toks drabužis buvo vadinamas corps a baleine – tai korseto pirmtakas, pagamintas iš metalo ir apsiūtas pliušu. 1820 m. korsetai tapo masine preke. Tuomet buvo manoma, kad korsetai moterims suteikia ne tik puikią fizinę formą, bet ir psichologinį komfortą*.[[3]](#endnote-3)

 Ne tik korsetai suteikdavo moterims „komfortą“ karalienės Viktorijos laikais. Madingai ir moraliai jaustis padėjo baltos kojinės iki kelių, apatinės kelnaitės taip pat iki kelių, didžiuliai metalo juostelėmis sutvirtinti krinolinai ar neleidžiantys atsisėsti turniūrai. Krinolinas suknelės skersmenį išpūsdavo iki 3 metrų, o kad vizualiai suknelė atrodytų dar platesnė, moterys medžiagą rinkdavosi horizontaliai dryžuotą. Turniūras, atėjęs į madą po krinolino, pakeitė moterų siluetą, iš plataus torto į grakščią gazelę su riestu užpakaliuku. Tiesa, reikia paminėti, kad ši mada susilaukė daug kritikos ir pašiepiančių karikatūrų, lyginančių moteris su krypuojančiomis žąsimis. Tiek nešiojant sukneles su krinolinu, tiek su turniūru gatvių grindinį šlavė įvairaus ilgio šleifai, suknelių savininkėms sudarydami problemų dėl higienos.

 Šiuolaikiniu higienos supratimu Viktorijos laikais tikrai buvo didelių problemų. Pirmiausiai damų suknelių šleifai šluojantys grindinį, kai pagrindinis transportas – arkliais traukiami vežimaičiai ir karietos. Suknelės tuo metu dažniausiai buvo siuvamos iš šilko taftos, kurios tiesiog negalima skalbti (ir Viktorijos laikais, ir dabar), nes praras formas ir išvaizdą. Kita bėda lengvai sprendžiama šiandieną – prakaitas. Vietoj antiperspirantų siūtos specialios kišenėlės po pažastimis vidinėje drabužių pusėje, į kuria dėdavo medžiagą, sugeriančią prakaitą. Tai šiek tiek gelbėdavo, tačiau suknelės vis vien greitai susitepdavo nepataisomai. Gelbėdavo tik siuvėjai – pasiūdami naują suknelę ir suteikdami džiaugsmo moterims šluoti parduotuves derinant aksesuarus prie suknelės.

 Vienas iš būtinų aksesuarų – skrybėlaitė. Suaugusiam žmogui pasirodyti viešumoje be galvos apdangalo, tai tolygu prisipažinti nepadoriai gyvenant*. Einant amžiams daug kartų keitėsi moteriškų skrybėlių išvaizda, konstrukcija ir puošyba. XIX a. moterys dėvėjo įvairiausių fasonų galvos apdangalus. Jie buvo derinami prie šukuosenos, drabužių, be to, ženklino moters visuomeninę padėtį. Tai įvairių formų dailios kepurėlės, skrybėlaitės, tiurbanai ir pan. Jie buvo daromi iš lengvų muslinų, šifonų, dabinami gėlėmis, švelniomis papurusiomis stručio plunksnomis*.[[4]](#endnote-4) Karalienės Viktorijos laikų moteriškos skrybėlaitės evoliucionavo nuo kepuraičių plačiais bortais, po smakru surišamų dideliu kaspinu (apie 1830 m.) iki mažyčių skrybėlaičių prie šukuosenos pritvirtinamų tik elegantiškais ir puošniais skrybėlių smeigtukais (apie 1900 m.). Mažytės skrybėlaitės piktino vyrišką giminę savo nepadoriu atvirumu „nepridengti skruostai, ausys ir plaukai“, tačiau mados diktatas buvo tvirtesnis. O moterims sėdus už automobilio vairo, skrybėlaitės lyg plaštakės nuplasnojo nuo moterų galvų. Anot Aleksandro Vasiljevo „*Dabar moterų skrybėlės dera tik einant į bažnyčią, tekinant dukrą, per prabangias laidotuves ir per Šantiji netoli Paryžiaus vykstančias garsias žirgų lenktynes Hermes mados namų Dianos prizui gauti. Kol kas štai ir viskas!“[[5]](#endnote-5)* Progų pasipuošti skrybėlaite yra ir daugiau pvz. seniausiame ir prestižiškiausiame teniso turnyre pasaulyje Vimbldone, per Jungtinės karalystės karalienės gimtadienį, Askoto žirgų lenktynių metu ar Bakingemo rūmuose rengiamame vasaros pobūvyje.

 Išeinant iš namų moteris būtinai užsimesdavo šalį ar skraistę ant pečių, užsimaudavo pirštinaites ir pasiimdavo elegantišką skėtį. Viktorijos laikų šaliai ir skraistės kruopščiausiai išsiuvinėti šilko siūlais, rytietiškais raštais, puošti šilko kutais, ir visa tai padaryta rankomis. Marmurinio baltumo damų veidus nuo saulės saugojo ne tik skrybėlės, bet ir skėčiai. Nedidukai, elegantiškai raižytomis rankenomis, puošti nėriniais ar plunksnomis skėčiai puikiai papildydavo Viktorijos laikų damos aksesuarų komplektą. Baltos turėjo būti ir rankos. Jas nuo saulės saugojo įvairiausių medžiagų ir ilgių pirštinaitės. Vasarą ar ruošiantis į puotą vienas iš būtinų aksesuarų – vėduoklė. Vėduoklės dažniausiai būna dviejų tipų – plunksninės su rankenėle ar kiniškos suskleidžiamos. Jų gamyba ir dekoravimu rūpinosi aukščiausios klasės meistrai. Vėduokle damos ne tik vėsindavo įkaitusius veidus, bet ir duodavo tam tikrus ženklus. Tai vadinama vėduoklių kalba – pagal vėduoklės laikymo padėtį dama galėjo duoti ženklą slaptam gerbėjui, skirti ar atmesti pasimatymus, perspėti apie pavojų ar prisipažinti mylinti.

 Viktorija karaliavo Jungtinės Didžiosios Britanijos ir Airijos karalystėse, o aprangos stilių diktavo Paryžius. *Aukštoji mada – tai drabužių kūrimas išskirtiniams, privilegijuotiems žmonėms. Ji prieinama tik kilmingiems turtuoliams bei įtakingoms garsenybėms ir prancūziškai vadinama haute couture. Haute couture pradininku laikomas krinolino karaliumi tituluotas, garsiausias XIX a. drabužių dizaineris Čarlzas Frederikas Vortas (Charles Frederick Worth). Šis kūrėjas buvo pirmas dizaineris vyras, kūręs išskirtinai prabangią moterišką madą. Jis tapo pavyzdžiu daugeliui „aukštojo siuvimo“ firmų, kurios jungėsi, formuodamos aukštosios mados atmosferą. Haute couture pradžia siejama su Č. F. Vorto mados namų įkūrimu 1853 m.[[6]](#endnote-6)* Greta Č. F. Vorto mados namų, toj pačioj *de la Paix* gatvėje Paryžiuje buvo įsikūręs ir dar vienas garsus dizaineris Žakas Diusė (Jacques Doucet). Diusė damas puošė pastelinių tonų suknelėmis, kurios išsiskyrė lengvumu, elegancija ir nėrinių gausa. XIX a. pabaigoje jis prilygo Č. Vortui. Taigi paskaičiuokite kaip išeinant į viešumą buvo privalu rengtis karalienės Viktorijos laikų damai: užsimauti baltas kojines ir kelnaites iki kelių, susiveržti korsetą, apsivilkti suknelę, užsidėti skrybėlę ir užsisiausti šalį, įsispirti į šilku dekoruotus batelius, rankas paslėpti pirštinaitėse ir nepamiršti skėčio. Tik tiek.

 Visos Rokiškio dvare gyvenusios Tyzenhauzų moterys, pradedant Marijana Pšezdzieckyte-Tyzenhauziene baigiant Sofija Tyzenhauzaite-de Šuazel-Gufjė, sekė karalienės Viktorijos laikų madą. Deja, Tyzenhauzų dėvėtų drabužių neišliko, skirtingai nuo Pšezdzieckių. Rokiškio krašto muziejus didžiuojasi turėdamas vienintelę Lietuvoje autentiškų grafų drabužių kolekciją, kurią sudaro 10 moteriškų suknelių, rytinis XIX a. vid. *neglige*, jodinėjimo kostiumas, 12 vyriškų drabužių, 8 vaikiški drabužėliai bei 49 įvairūs aksesuarai. II Pasaulinio karo metu ir pokaryje šiuos drabužius saugojo, o vėliau perdavė muziejui virėjo Augusto Kalpoko, liokajaus Jono Petrulio ir vaikų auklės Julijos Kietytės šeimos. Lietuvos dailės muziejaus, Prano Gudyno restauravimo centras 1998 m. restauravo Rokiškio krašto muziejaus saugomus drabužius ir paruošė eksponavimui. Restauruojant drabužius mados istorikas A. Vasiljevas patarimais apie siuvimo būdus, senų medžiagų restauravimo galimybes ir paslaptis prisidėjo prie Rokiškio krašto muziejaus grafų drabužių kolekcijos sėkmingo prikėlimo naujam gyvenimui. 2014 m. Taikomosios dailės muziejuje, užsukę apžiūrėti parodos „Trys mados šimtmečiai“ iš A. Vasiljevo kolekcijos, muziejininkai netikėtai susitiko ir su parodos autoriumi bei pakvietė atvežti mados parodą į Rokiškį.

 2016 m. vasario 29 d. Rokiškio krašto muziejuje buvo atidaryta išskirtinė paroda „Karalienės Viktorijos laikų mada 1830–1900“ iš A. Vasiljevo kolekcijos. Didžiulė garbė Rokiškiui tai, kad parodos atidarymą savo vizitu pagerbė mados istorikas ir dizaineris A. Vasiljevas. Garbingas svečias ekspozicijose gausiam būriui klausytojų pasakojo apie Viktorijos laikų mados tendencijas ir jų raidą. Įtaigus mados istoriko pasakojimas apie moterų figūros ypatumus, krinolinų atsiradimą ir jų naudą damų dorovei, apie mažytes dramblio kaulo vėduokles – užrašų knygutes, skirtas šokiams ir vaikinams eilėn surikiuoti, žavėjo parodos atidarymo dalyvius. Po oficialios dalies A. Vasiljevas mielai fotografavosi su visais norinčiais, dalino autografus, maloniai bendravo. Rokiškio dvaro erdves svečias apėjo net keletą kartų vis kartodamas „gražu“. O tamsaus medžio dvaro valgomasis ir ten tvyranti paslaptinga atmosfera dizaineriui priminė Agatos Kristi detektyvo „Dešimt negriukų“ motyvus. Parodos atidaryme dalyvavo atstovė iš VšĮ A. Vasiljevo fondo, svečiai iš Talino, Rygos ir Sankt-Peterburgo. Taip pat - parodos globėjas rajono meras Antanas Vagonis ir gausus būrys mados istorija besidominčių rokiškėnų. Džiugu, kad A. Vasiljevas, iki rugsėjo turėdamas tik dvi laisvas dienas, vieną jų skyrė Rokiškiui. Svečias žavėjosi Rokiškiu, muziejumi ir istorinėje aplinkoje naujomis spalvomis nušvitusia savo Viktorijos laikų mados kolekcija. Prieš atkeliaudama į Rokiškį, paroda „Karalienės Viktorijos laikų mada, 1830–1900 m.“ buvo surengta Paryžiuje, Londone, Briuselyje, Stambule, Maskvoje, Sidnėjuje, Honkonge, Tokijuje, Santjage, Rygoje, Vilniuje, Šiauliuose. Po rokiškėnų paroda grožėsis Talino gyventojai ir svečiai.

1. Janušauskas M. Mada: istorija, mados žmonės, aktualijos. Vilnius, 2006. 14 p. [↑](#endnote-ref-1)
2. Janušauskas M. Mada: istorija, mados žmonės, aktualijos. Vilnius, 2006. 40 p. [↑](#endnote-ref-2)
3. Ten pat. [↑](#endnote-ref-3)
4. Ogijienė A. Šakienė A. Aprangos raida nuo senovės iki XX amžiaus. Kaunas, 1995. 263 p. [↑](#endnote-ref-4)
5. Vasiljevas A. Mados likimai. Vilnius, 2014. 40 p. [↑](#endnote-ref-5)
6. Janušauskas M. Mada: istorija, mados žmonės, aktualijos. Vilnius, 2006. 34 p. [↑](#endnote-ref-6)